Publication: Magyar Közlöny
Issue: MK-2002-105 (Year: 2002, Number: 105)
Era: 1990-2004
Section: 
Paragraph Index: 722

a) A 2.2.2.2.1 pont (1), (2), (3) és (5) bekezdése szerinti fémtartályoknál a próbanyomás hatására a fémben keletkező feszültség a tartály leginkább igénybe vett helyén nem haladhatja meg az Re szavatolt legkisebb rugalmassági határ 77%-át. Rugalmassági határon azt a feszültséget kell érteni, amelynek hatására a próbatest mérési jelei között 2 0/00-es (0,2%-os), illetve ausztenites acéloknál 1%-os maradó nyúlás jön létre. Megjegyzés: Fémlemez esetén a szakítópróbához használt próbatest tengelye a hengerlési irányra merőleges legyen. A szakadási nyúlást olyan kör keresztmetszetű próbatesten kell mérni, amelyen a két jel közötti Lo távolság a d átmérő ötszöröse (Lo = 5d). Négyszög keresztmetszetű próbatest esetén a jelek közötti távolságot az Lo = 5,65 √Fo , képlettel kell számolni, ahol Fo a próbatest kezdeti keresztmetszetének területe. A tartályokat és zárószerkezetüket olyan alkalmas anyagból kell gyártani, amely –20 ˚C és +50 ˚C között ellenáll a ridegtörésnek és a feszültség alatti korróziós repedezésnek. Hegesztett tartályokhoz csak olyan, hibátlanul hegeszthető anyagok használhatók fel, amelyek ütőszilárdsága –60 ˚C környezeti hőmérsékleten — különösen a hegesztési varratokban és a velük szomszédos övezetekben — szavatolható. A hegesztéseket szakszerűen kell elkészíteni, és teljesen biztonságosnak kell lenniük. A korrózió miatt ráhagyott falvastagságot a tartály falvastagságának számításakor nem szabad tekintetbe venni.

Source: https://magyarkozlony.hu/hivatalos-lapok/4d2b0532977a692a7fc9dfcc4376bd7db0d56f71/dokumentumok/b0ab85c18920aa928ee6bddcdaad0ea976b10b6d/letoltes